google/wiki40b huggingface dataset:
Alius Mikėnas

Biografija

Tėvas – nusipelnęs šachmatininkas Vladas Mikėnas.
1980 metais  Vilniaus universiteto Ekonomikos kibernetikos fakultete įgijo ekonomisto-matematiko specialybę.
Šachmatais susidomėjo 1965 metais. Nuo 1972 metų kandidatas į sporto meistrus. Šachmatais žaidė Vilniaus komandos sudėtyje su Erfurto, Gdansko ir Baltijos šalių sostinių komandomis. Lietuvai atstovavo Sovietų Sąjungos šachmatų spartakiados jaunimo lentose. Nuo 1997 metų tarptautinis korespondencinių šachmatų meistras (ICM). 2001 metų Lietuvos šachmatų čempionate laimėjo prieš didmeistrį Šarūną Šulskį ir tarpt. meistrą Vaidą Sakalauską, tačiau čempionate užėmė paskutinę (14) vietą.
1994 m. gegužės 6 d. įsteigė Vlado Mikėno fondą.
Kurklių Stepono Kairio pagrindinė mokykla

Istorija

1782 m. Kurkliuose įsikūrė parapijinė mokykla, 1866 m. įsteigta valdinė pradžios mokykla, 1919–1940 m. pradžios mokykla. 1940 m. mokykla perorganizuota į šešių skyrių pradinę, 1945 m. – į septynmetę, 1956 m. – į vidurinę. 1980 m. pagal individualų ir originalų projektą pastatyta vidurinė mokykla, kuri talpina apie 400 mokinių. 2001 m., mažėjant mokinių skaičiui, reorganizuota į Kurklių pagrindinę mokyklą. 2008 m. suteiktas Nepriklausomybės akto signataro Stepono Kairio (1879–1964) vardas.
Lietuvos chemikų draugija

Lietuvos chemikų draugija – Lietuvos visuomeninė organizacija, vienijanti chemikus mokslininkus, inžinierius, dėstytojus, mokytojus, veikianti Vilniuje, Linkmenų g. 28.

Istorija

1959–1988 m. veikė kaip TSRS sąjunginės Dmitrijaus Mendelejevo chemikų draugijos skyrius. Iš naujo įkurta 1988 m. Pagrindiniai tikslai – rengti chemikų konferencijas, seminarus gamtosaugos ir medžiagų inžinerijos, chemijos medžiagų tvarkymo ir kitais su Europos Sąjungos normatyvų ir standartų įgyvendinimu susijusiais klausimais, teikti metodinę pagalbą viduriniosios ir aukštosioms mokykloms, skleisti mokslo žinias visuomenėje. Nuo 1996 m. leidžia žurnalą „Chemijos panorama“.
SC Baltic Panevėžys

Istorija

Futbolo klubas iš Panevėžio, įkurtas 2010m. Dalyvauja PAFF ir LFF organizuojamuose čempionatuose, turnyruose ir taurės varžybose.
Apostolikai

Apostolikai arba apaštališkieji broliai (lot. apostolici) – krikščionių sekta, kurią įkūrė italų valstietis Segarelio apie 1260 m. Parmos rajone.
Gyveno skurdžiai, kadangi manė, jog to reikalauja apaštalų mokymas. Apostolikai kritikavo katalikų dvasininkiją bei Romos kuriją, dvasinius ir pasaulietinius feodalus. Sekta buvo pasmerkta Liono bažnytiniame susirinkime, vykusiame 1274 m. Ją taip pat pasmerkė Honorijaus (1284 m.) ir Mikalojaus (1290 m.) bulės. Kaip eretikas, Segarelis buvo sudegintas 1300 m. Po jo vadu tapo Dolčinas. Valstiečių judėjime (1304–1307 m.), kuriam vadovavo Dolčinas, aktyviai dalyvavo apostolikai, už ką buvo persekioti.
Dalis apostolikų dar iki XV a. pr. skelbė savo idėjas Šiaurės Italijoje, Ispanijoje, Vokietijoje, Langedoke.
Reinosa

Istorija

Reinosą 1749 m. įkūrė Carlos Cantú ir pavadino Villa de Nuestra Señora de Guadalupe de Reynosa (pagal Reinosos miestelį Kantabrijoje, iš kurio buvo kilęs tuometis vicekaralius Juan Francisco de Güemes). 1802 m. gyvenvietę užliejo potvynis, todėl jis perstatytas atokiau nuo upės. 1846–1848 m. buvo užkariautas JAV. 1926 m. gavo miesto statusą.
XX a. Reinosa tapo svarbiu narkomafijos ir neteisėtos ginklų prekybos centru. 2009 m. čia rastas milžiniškas ginklų sandėlis.
Gryčia

Gryčia – aukštaičių gyvenamasis namas. Ją sudaro tokios pagrindinės patalpos: priemenė (prieangis), seklyčia, kamara ir gryčia. Stačiakampio plano, 1 ar 2 patalpų, paprastai su 4 langais, moliu plūkta asla. Krosnis įrengta kampe prie įėjimo. Gryčioje būdavo gaminamas ir valgomas maistas, miegama, dirbami namų ūkio darbai. Stalas ir du ilgi suolai stovėdavo šviesiausiame gryčios kampe, ten kartais būdavo ir audimo staklės. Priešingame, tamsiajame kampe stovėdavo lova.
Suvalkiečių gryčios paprastai būdavo dviejų patalpų – jas sudarė miegamasis ir patalpa valgymui bei darbams. Iki XIX a. vidurio dauguma gryčių buvo dūminės.
Buvo statoma iki XIX a. pab. – XX a. pr. Aukštaitijoje.
State of War

State of War – realaus laiko strategijos kompiuterinis žaidimas. Žaidimą sukūrė kompanija „Cypron Studios“, 2001 m. išleido kompanija „Crystal Interactive“.

Veiksmas

Žaidimas vyksta 2020 m. ir apima visą pasaulį. Žaidimo tikslas - pereiti 22 misijas ir taip visiškai nugalėti priešininkus. Kiekvienoje misijoje bazės sujungtos su „Overmind“. Žaidėjo tikslas – užkariauti kiekvieną Beho-Sunns bazę. Jungtinės Septynių Kontinentų Federacijos sąjungininkų gamyklos ir daliniai pažymėti mėlyna spalva, tuo tarpu Beho-Sunns daliniai pažymėti žaliai. Misijos „išmėtytos“ visame pasaulyje – pradedant Rusija, baigiant Australija, pradedant dykumomis ir miškais, baigiant bežoliais laukais ir sniegynais.

Žaidimo dalys

Žaidimo yra dvi dalys – State of War (2001 m.) ir State of War Warmonger (2002 m.). Antroji žaidimo dalis − gerokai sunkesnė už pirmąją, tačiau turinti nepakankamai lygių.
Cher: Live at the MGM Grand in Las Vegas

Formatai

Albumas išleistas VHS ir DVD formatais. Specialūs priedai DVD yra nuotraukų galerija, trumpa Cher biografija ir kostiumų dizainas.

Reklaminis vaizdo klipas

Dainai „All or Nothing“ įrašų kompanija „Warner Bros. Records“ išleido muzikinį klipą siekdama išreklamuoti DVD. Klipas sumontuotas iš pasirodymų įrašytų MGM arenoje, o audio yra „All or Nothing (Metro Radio Mix)“.
Mykolas Antanas Radvila

Biografija

Kunigaikštis, kilęs iš Gediminaičių Radvilų giminės Olykos-Nesvyžiaus linijos Klecko šakos, Šidlavos šakos pradininkas  tėvas Dominykas Mikalojus Radvila, motina Ona Marijana Palubinskytė. Broliai Jonas Mikalojus Radvila ir
Mikalojus Faustinas Radvila.

Šeima

Žmona Marcijona Daumantaitė Siesickytė iš Siesickių giminės. Sūnus Leonas Mykolas Radvila. Duktė Marijona mirė vaikystėje, o Izabelė (1711-1751) ištekėjo už Tado Oginskio.
1697 m. dešimtmetis paveldėjo Šidlavos žemę. Kas jo vardu ją valdė, nežinoma, bet nuo jo prasidėjo iki šių laikų besitęsianti Šidlavos Radvilų giminės šaka. Vedęs Marcijoną Siesickytę tapo Polonečkos (Naugarduko vaivadija) valdytoju. Tačiau jam mirus pasirodė, kad beveik visas jo turtas užstatytas, todėl dukters Izabelės kraičiu pasirūpino Mykolas Kazimieras Radvila Žuvelė ir jo žmona Pranciška Uršulė Vyšnioviecka.

Valstybės tarnyba

Nuo 1706 m. LDK raikytojas, Lydos, Vilkmergės, Kauno, Metelių ir Niemojnocko seniūnas.
Askoli Pičenas

Istorija

Gyvenvietę įkūrė gentis pičenai. Romėnų laikais vadinosi Asculum Picenum. Ji buvo prie Via Salaria kelio, kuriuo iš Adrijos pakrantės į Romą buvo gabenama druska. 268 m. pr. m. e. Askoli Pičenas civitas foederata t. y. nominaliai nuo Romos nepriklausomu miestu. 91 m. pr. m. e. su kitais Vidurio Italijos miestas jis sukilo prieš Romą, bet 89 m. pr. m. e. Askolį Pičeną užėmė ir sugriovė Pompėjus Strabonas. Po to miesto gyventojai gavo Romos pilietybę.
Viduramžiais miestą nusiaubė ostgotai, po to lombardai, vadovaujami karaliaus Faroaldo 578 m. Po to Askoli Pičenas du šimtmečius priklausė Spoleto kunigaikštystei (593-789 m.) ir buvo frankų valdomas per vikarus, bet ilgainiui mieste įsigalėjo vyskupai.
1189 m. Askoli Pičenas tapo miestu valstybe, bet dėl vidinių nesutarimų atsirado galimybė diktatoriui iš užsienio. Pvz.: Galeotto I Malatesta (XIV a.), kuris iš pradžių buvo samdytas karo vadas karui su Fermu, ir Francesco Sforza. Sforcos buvo išvyti 1482 m., bet miestui teko pripažinti popiežiaus valdžią. 1860 m. Askoli Pičenas su Marke ir Umbrija buvo prijungtas prie Italijos karalystės.
Conus achatinus

Paplitimas

Paplitę Indijos-Ramiojo vandenyno biogeografiniame regione, Raudonojoje jūroje ir Maskerenų salyno baseine.
Nikojos pusiasalis

Nikojos pusiasalis (isp. Península de Nicoya) – pusiasalis Kosta Rikos šiaurės vakaruose, išsikišęs į Ramųjį vandenyną, o nuo žemyno atskirtas Nikojos įlanka ir Papagajo įlanka. Plotas – 1074 km². Išsidriekęs iš šiaurės vakarų į pietryčius 121 km, plotis – iki 60 km. Šiaurinė pusiasalio dalis priklauso Gvanakastės provincijai, pietinė – Puntarenaso provincijai.
Paviršius kalnuotas, būdingas 120–800 m aukštis. Rytiniu pakraščiu teka Tempiskės upė. Teritoriją dengia tropiniai miškai, krūmynai, gausu saugomų teritorijų (Dirijos nacionalinis parkas, Kabo Blanko gamtos rezervatas, Bara Hondos nacionalinis parkas ir kt.).
Verčiamasi turizmu, žvejyba. Nikojos pusiasalis garsėja šimtamečių senolių gausa. Svarbiausios gyvenvietės – Nikoja, Tamarindas, Nosara, Samara, Montesuma.
1519 m. pusiasalį pasiekė pirmasis europietis – Chuanas de Kastanjeda, o 1520 m. Chilis Gonsalesas Davila, kuris užmezgė ryšius su vietiniais indėnais. Pusiasalis pavadintas vietinio kasiko Nicúa garbei.
Povilas Kulvietis

Biografija

Sūnus Genadijus Kulvietis. 1950 m. baigė Tbilisio politechnikos institutą. 1966 m. ekonomikos kandidatas, 1982 m. ekonomikos mokslų daktaras.
1934–1951 m. dirbo staklių gamykloje Tbilisyje. 1951–1956 m. Vilniaus „Žalgirio“ staklių gamyklos vyr. inžinierius, 1956–1957 m. Kauno „Pergalės“ turbinų gamyklos direktorius. 1957–1960 m. LTSR Liaudies ūkio tarybos pirmininko pavaduotojas, 1960–1965 m. – pirmininkas, 1965–1975 m. LTSR Ministrų Tarybos pirmininko pavaduotojas. 1975–1992 m. Liaudies ūkio specialistų tobulinimosi instituto direktoriaus pavaduotojas, nuo 1982 m. profesorius.
1940–1989 m. TSKP, 1989–1990 m. savarankiškos LKP narys. 1960–1976 m. LKP CK narys, 1961–1964 m. kandidatas į LKP CK biuro narius. 1962–1966 m. TSRS Aukščiausiosios Tarybos, 1967–1975 m. LTSR Aukščiausiosios Tarybos deputatas.
Parašė knygų apie mašinų ir prietaisų gamybos ekonomikos ir technonės pažangos problemas.
Ludvík Svoboda

Biografija

Pirmojo pasaulinio karo metais su grupe draugų iš Austrijos-Vengrijos kariuomenės perėjo Rusijos pusę ir įstojo į čekoslovakų korpusą. Apdovanotas dviem Georgijaus kryžiais. Pilietinio karo Rusijoje metu baltagvardiečių pusėje dalyvavo mūšiuose prieš Raudonąją armiją.
Nuo 1920 m. buvo Čekoslovakijos kariuomenės karininkas, 1931–1934 m. dėstė karo akademijoje, vėliau vadovavo pėstininkų batalionui. 1939 m. išvyko į Lenkiją, Krokuvoje suformavo čekoslovakų karinį dalinį, su kuriuo perėjo į SSRS. Prasidėjus SSRS-Vokietijos karui 1941 m. SSRS teritorijoje organizavo čekoslovakų karinius dalinius, kurie dalyvavo karo veiksmuose.
1945–1950 m. Čekoslovakijos nacionalinės gynybos ministras, armijos generolas. 1950–1951 m. ČSSR ministrų tarybos pirmininko pavaduotojas ir Valstybinio kūno kultūros ir sporto komiteto pirmininkas.
1951 m. L.Svoboda apkaltintas ir pašalintas iš visų postų, buvo trumpai areštuotas. Po Stalino mirties reabilituotas. 1955–1959 m. buvo Klemento Gotvaldo karo akademijos viršininkas.
1968 m. kovo mėn. – 1975 m. Čekoslovakijos SR prezidentas. Palaikė Aleksandro Dubčeko politiką Prahos pavasario metu. 
Triskart Čekoslovakijos didvyris (1965, 1970 ir 1975 m.), Sovietų Sąjungos didvyris (1965 m.), Jugoslavijos nacionalinis didvyris.
Agonija

Agonija (lot. agonia) – būsena prieš mirtį, merdėjimas.
Agonijos metu sutrinka centrinės nervų sistemos ir organizmo gyvybinės funkcijos. Agonija prasideda nuo vieno ar kelių trumpų įkvėpimų. Vienu metu dirba už įkvėpimą bei iškvėpimą atsakingi raumenys, todėl beveik visiškai sutrinka plaučių ventiliacija. Žmogus praranda sąmonę, nebereaguoja į išorinius dirgiklius, širdies tonai tampa vos girdimi, kvėpavimas trūkčiojantis, sulėtėja medžiagų apytaka, atsiranda acidozė.
Agonija gali trukti nuo kelių minučių iki kelių valandų. Agonija baigiasi, nutrūkus kvėpavimui ar širdies veiklai. Pavartojus gaivinimo priemones, ligonis kai kuriais atvejais išgelbėjamas.
Po agonijos prasideda klinikinė mirtis. Nors jos metu jau nebėra kraujotakos ir kvėpavimo, tačiau dar vyksta anaerobinė glikolizė, kol laipsniškai glikogeno atsargos smegenyse išsenka ir nervinį audinį ištinka mirtis.
Virdžinija

Geografija

Virdžinijos valstija įsikūrusi visiškai netoli vidutinio aukščio Apalačų kalnų, kurie tęsiasi pietvakarių kryptimi, nuo Kanados. Aukščiausias Virdžinijos kalnas – Rodžerso kalnas, kurio aukštis siekia 1750 metrų. Klimatas daugumoje Virdžinijos vietovių yra subtropinis (vasaros karštos ir sausos, o žiemos šaltos ir drėgnos), o ties kalnais vidutinių platumų.
Valstija ribojasi su Atlanto vandenynu, Šiaurės Karolina, Tenesiu, Kentukiu, Vakarų Virdžinija ir Merilandu.

Ekonomika

Virdžinijos ekonomikos asortimentas yra įvairinamas: žemės ūkis, anksčiau buvęs pagrindiniu pajamų šaltiniu, dabar dalijasi jas su kitais ekonomikos sektoriais. Tabakas yra viena iš svarbiausių valstijos prekių. Taip pat auginami javai, kukurūzai, sojų pupelės, riešutai, saldžiosios bulvės, medvilnė, obuoliai. Didžiausios pajamos įnešamos iš galvijų, naminių paukščių auginimo.
Anglis yra pagrindinė valstijos naudingoji iškasena. Taip pat kasamas cementas, smėlis, žvyras. Gaminami įvairūs chemikalai, popieriaus, tekstilės produktai, apdirbami žemės ūkio produktai.
Miuncheno technikos universitetas

Miuncheno technikos universitetas (vok. Technische Universität München, TUM, TU München) technikos universitetas Miunchene, Vokietijoje, Bavarijos žemėje.
TUM studijuoja apie 32 000 studentų (2012 m.), dirba apie 9300 darbuotojų (profesorių, kitų dėstytojų, mokslo darbuotojų. TUM svarbią vietą užima inžinerija ir gamtos mokslai. Vokietijoje Miuncheno technikos universitetas garsėja tokiose srityse kaip mašinų inžinerija ir elektrotechnika.
Viltrakių piliakalnis

Piliakalnis

Piliakalnis įrengtas atskiroje kalvelėje, Šešupės dešiniojo kranto slėnio pakraštyje. Aikštelė apvali, 10 m skersmens, iš visų pusių apjuosta 0,5 m aukščio, 8 m pločio pylimu. Šlaitai vidutinio statumo, 2-6 m aukščio.
Piliakalnis apardytas arimų, šiaurės rytų šlaite įrengtas mūrinis naudojamas rūsys. Piliakalnis apaugęs beržais.

Aplinkiniai piliakalniai

Klepų piliakalnis 18 kmPlokščių piliakalnis 35 kmVirbališkių piliakalnis 42 kmRementiškių piliakalnis 7 kmGriešių piliakalnis 18 kmMisviečių piliakalnis 21 kmNaujienėlės piliakalnis 29 kmPilviškių piliakalnis 6 km
Pastaba:
Norėdami pamatyti Vikipedijoje aprašytų gyvenviečių ir kultūros paveldo objektų žemėlapį paspauskite prie koordinačių esančią Žemės ikoną
Kėdainių evangelikų liuteronų bažnyčia

Istorija

Pastatyta 1629 m. vokiečių iniciatyva.
1999 m. pradžioje bažnyčia grąžinta evangelikų liuteronų bendruomenei.

Architektūra

Bažnyčia mūrinė, vienanavė. Viduje yra išlikusios originalios XVII a. sieninės tapybos. Freskose vaizduojami apaštalai Petras ir Povilas, evangelistai Jonas, Lukas, Matas ir Morkus. Greta bažnyčios yra nebeveikiančios evangelikų liuteronų kapinaitės, kuriose  palaidotas karo inžinierius, tvirtovių specialistas, filosofijos ir medicinos mokslo daktaras Adomas Freitagas (1608–1650), asmeninis Jonušo Radvilos gydytojas Jonas Fišeris, miesto gydytojas ir Kėdainių bažnyčios seniūnas Fridrichas Kaneinis (1663–1710). Pasaulinių karų metais kapinaitėse laidoti vokiečių kariai.
Whatever U Like

Istorija

Daugelis Nicole fanų manė, jog pirmasis singlas bus Bryan-Michael Cox prodiusuota daina „Steam“, tačiau Scherzinger viename interviu pasakė jog „Steam“ nebus net albume. Ji atliko šią dainą kartu su Lil Wayne MTV apdovanojimuose. Tai yra pirmasis Nicole solo singlas. Tačiau, jis nebuvo sėkmingas kaip kiti išleisti singlai su „Pussycat Dolls“. Šis singlas nepasiekė Hot 100 topo bei nebuvo populiarus Europoje. Lietuvoje ši daina pasiekė aukštą antrąją poziciją.

Vaizdo klipas

Vaizdo klipas buvo išleistas rugpjūčio 20 d. Klipo režisierius yra Paul Hunter. Klipas prasideda Nicole bėgant nuo persekiotojų, paskui jie sugauna ir nuveda prie juodos didelės dėžės. Prie šios dekoracijos Nicole per visą klipą šoka. Yra dar scenos iš kubilo vandens, kur Nicole plaukioja vandenyje (panašus į Tamia video dalį singlui „Stranger in My House“). Taip pat per antrąjį priedainį Nicole vaikšto ant įkaitintų akmenų podiumo. Per T.I. repo dalį jie kartu yra juodoje dėžėje. Per paskutinį priedainį Nicole yra purvo vonioje. O klipas pasibaigia Nicole šokant juodame fone.
Klipo premjera buvo per laidą „Total Request Live“. Klipas „Youtube“ svetainėje buvo peržiūrėtas per 13 milijonų kartų.
Panevėžiuko Nukryžiuotojo Jėzaus bažnyčia

Istorija

Vitebsko pilininkas Simonas Sirutis 1743 m. pastatė mūrinę bažnyčią. Ji buvo Josvainių parapijos filija. Panevėžiuko filialistas kunigas Antanas Norvaiša 1863 m. išėjo į sukilimą (jo likimas nežinomas). 1928 m. įsteigta Panevėžiuko parapija, kuri tuo metu priklausė Kėdainių dekanatui.
Pagal XIX a. vizitacijų duomenis, XIX a. I pusėje tuometinis dvaro savininkas Koreva remontavo bažnyčią – reikėjo atstatyti dalį sienų. Tvarkybos darbus 1839 m. pabaigė kunigas Andrius Mikutavičius. Manoma, jog dvarininkų Korevų lėšomis XIX a. buvo pristatyta zakristija. 
1904 m. išmūrytas naujas rūsys. Bažnyčios rūsiai buvo naudoti laidoti jos fundatoriams, mecenatams ir kitiems diduomenės atstovams. Palaidojimai buvo sunaikinti Antrasis pasaulinis karas|Antrojo pasaulinio karo metu]]. Bažnyčios sienose, tvoroje yra išlikusių atminimo lentų.

Architektūra

Bažnyčia vėlyvojo baroko stiliaus, turi klasicizmo bruožų. Viena iš dviejų trikampio plano mūrinė Lietuvos bažnyčia (kita yra medinė Degučių Šv. Vincento Ferero bažnyčia). Šventoriuje stovi varpinė. Viduje, navos šiauriniame ir pietiniame kampuose (abipus įėjimo durų) įrengti du vargonų chorų balkonai.
Du (departamentas)

Dubsas (25) (pranc. Le Doubs) – Prancūzijos departamentas šalies vakaruose, Burgundijos–Franš Kontė regione, pavadintas pagal to paties pavadinimo upę. Administracinis centras – Bezansonas (Besançon). Generalinės tarybos pirmininkas Klodas Žanero (Claude Jeannerot).
Departamente 3 apskritys, 35 kantonai, 30 municipalinių susivienijimų ir 594 komunos. Plotas – 5 234 km². 1999 m. – 499 062 gyventojai, 95 gyv./km².

Istorija

Įsteigtas pagal Didžiosios Prancūzijos revoliucijos 1789 m. gruodžio 22 d. įstatymą nuo 1790 m. kovo 4 d. kartu su kitais 82 departamentais, Franš-Kontė provincijoje.

Geografija

Dubso departamentas ribojasi su Juros, Aukštutinės Sonos departamentais Belforo teritorija bei Šveicarija.
Aukščiausias departamento taškas Aukso kalnas (Mont d’Or), 1463 m.

Klimatas

Klimatas kontinentinis, tačiau labai nepastovus, nes departamente daug kalnų, slėnių, plynaukščių. Tai vienas iš šalčiausių Prancūzijos departamentų. Mutė miestelyje kasmet fiksuojami žemiausios temperatūros rekordai -36°, -38° ir net -41 °C. Vasarą būna lygiai taip pat karšta, be to, kyla dažnos audros.

Ekonomika

Daugelyje kaimo sodybų veikia svečių namai ir smulkaus turistinio bei sportinio inventoriaus remonto dirbtuvės. Garsiausia produkcija – Komtė (Comté) sūris. Be to, gaminami rankų darbo laikrodžiai.

Turizmas

Departamente turizmas dažniausiai šeimyninis, šiai krypčiai orientuota ir infrastruktūra. Vasarą populiarus plaukiojimas baidarėmis, važinėjimasis kalnų dviračiais, žvejyba kalnų upėse, speleologija – yra daug karstinių reiškinių ir urvų. Žiemą atvyksta tiek mėgstantys pasivažinėti slidėmis lygumose, tiek ekstremalaus sporto mėgėjai. Metabifo (Métabief) kalnų stotis skirta ir alpių slidinėjimui, ir pėsčiųjų žygiams, ir kalnų dviračiams.
Bezansono muzikos festivalis su tarptautiniu konkursu taip pat yra vienas iš turistinės traukos objektų. Šiame festivalyje, Tarptautiniame universitetinių teatrų festivalyje yra dalyvavę ir Lietuvos teatrai, atlikėjai, orkestrai.

Politika

Dubso departamentui Prancūzijos senate atstovauja 3 senatoriai (visi UMP), Atstovų rūmuose – 5 nariai. Generalinę tarybą sudaro 35 nariai, kurių pusė kas trejus metus renkami šešerių metų kadencijai.
Viktorija Žemaitytė

Viktorija Žemaitytė (g. 1985 m. kovo 11 d. Kaune) – Lietuvos lengvaatletė, septynkovininkė. Treneris – A. Gavėnas.

Pekino olimpinės žaidynės 2008

100 m. barjeriniame bėgime V. Žemaitytė atstumą įveikė per 14,44 s. Šis laikas sportininkei suteikė 917 taškų. Rezultas buvo vienas iš prasčiausių, užimta 38-oji vieta.
Antrojoje – šuolių į aukštį – rungtyje V. Žemaitytei pavyko surinkti 903 taškus. Geriausiu iš 12-os bandymų ji įveikė 174 cm aukštį. Tokiu rezultatu grupėje užėmė 11-ąją vietą, o bendrojoje įskaitoje pakilo į 33-ąją.
Sėkmingai susiklostė trečioji rungtis – rutulio stūmimas. Šioje rungtyje V. Žemaitytė pagerino asmeninį rekordą, įrankį nusviedusi 14,01 m. Savo grupėje užėmė 1-ąją vietą, pelniusi 795 taškus. Po šio pasiekimo lengvaatletė įsitaisė 26-oje vietoje tarp visų septynkovininkių.
200 m. bėgime V. Žemaitytė dalyvavo 3-ame starte. Jame ji užėme 3-ąją vietą, atstumą įveikusi per 25,06 s. Rezultatas leido sąskaitą papildyti 881 taškais. Po šio bėgimo, V. Žemaitytė bendrojoje įskaitoje nusileido viena pozicija iki 27-osios, viso turėdama 3496 taškus.
Centrinė hipotekos įstaiga

Centrinė hipotekos įstaiga – biudžetinė įstaiga prie LR teisingumo ministerijos; hipotekos organizacija. 
Adresas: Tilto g. 17, LT-01101 Vilnius.

Veikla

Tikslas – užtikrinti teisės aktų nustatytų duomenų rinkimą, kaupimą, apdorojimą, sisteminimą, saugojimą ir teikimą, taikant apsaugos priemones nuo neteisėto duomenų rinkimo, užrašymo, kaupimo, saugojimo, klasifikavimo, grupavimo, jungimo, atkūrimo, keitimo (pildymo ar taisymo), teikimo, paskelbimo, naudojimo ar naikinimo.
Veiklos sritys: Lietuvos Respublikos hipotekos registro, Testamentų registro, Turto arešto aktų registro, Sutarčių registro, Vedybų sutarčių registro, Neveiksnių ir ribotai veiksnių asmenų registro, Notarine tvarka patvirtintų įgaliojimų registro tvarkymas.
Indiana

Geografija

Iš šiaurės Indiana ribojasi su Mičigano ežeru ir Mičigano valstija, rytuose su Ohaju, šiaurėje su Kentukio valstija, vakaruose su Ilinojumi. 
Indiana iš viso užima 92,896 km². Šiaurinė Indianos dalis, kurią nuo centrinės žemės ūkio lygumos skiria Vabašo upė, turi daug ežerų. Pietinėje Indianos dalyje yra daug žemumų, į kurias įsiterpia kalvos, slėniai, siauri tarpekliai. Ten yra Vyandotės kalkakmenio ola, Vakarų Badeno mineralinės versmės.
Valstijoje yra Indianos kopų nacionalinis parkas, einantis pagal Mičigano ežerą. Aukščiausias taškas valstijoje yra Huserio kalva.

Ekonomika

Didžiąją dalį Indianos ekonomikos sudaro gamyba, trys ketvirtadaliai žemės naudojama žemės ūkiui. Auginamos grūdinės kultūros, daugiausia kukurūzai, kviečiai. Sojų pupelės ir šienas yra viena iš svarbiausių žemės ūkio kultūrų, taip pat auginamos įvairios daržovės, bei vaisiai. Auginamos kiaulės, galvijai. Nepaisant to, kad miestų populiacija lenkia kaimo, dauguma miestų yra svarbūs žemės ūkiui.
Indianos valstija gamina plieną, geležį, įvairius elektros prietaisus, tranporto įrangą, chemikalus, apdirba maisto produktus.
Valstijoje yra gausu naudingųjų iškasenų, tokių kaip anglis ar akmuo.
CSV

Kableliais atskirtos reikšmės (CSV pagal angl. comma - separated values) – bylų formatas, skirtas saugoti duomenis lentelėms. Šis formatas sukurtas dar iki asmeninių kompiuterių paplitimo, todėl yra plačiai naudojamas daugelyje kompiuterių platformų.
Prokuratūra

Prokuratūra – valstybės institucija, kurios paskirtis – vykdyti baudžiamąjį persekiojimą. Prokuratūra vykdo iš esmės jurisdikcines ir kitas funkcijas. Prokuratūra padeda užtikrinti teisėtumą ir teismui vykdyti teisingumą.

Istorija

Lietuvos Didžiojoje Kunigaikštystėje veikė Lietuvos prokuroras, kuris tyrė nusikaltimus prieš karalių ir valstybę.

Personalas

Pagrindiniai tarnautojai prokuratūroje yra prokurorai. Jiems talkina prokuroro padėjėjai, tyrėjai, kiti specialistai, administracinis personalas.
Prokuratūros sistemai vadovauja generalinis prokuroras. Jį paprastai skiria valstybės vadovas arba nacionalinis parlamentas.
Cheminis pluoštas

Gamyba

Lietuvoje acetilceliuliozinis pluoštas gamintas nuo 1965 m. Kauno Spalio 50-mečio dirbtinio pluošto gamykloje. Šioje gamykloje gaminti triacetatiniai ir diacetatiniai kompleksiniai siūlai (triacetatinis štapelinis pluoštas buvo gaminamas iki 1971 m.). Matiniai ir blizgantys siūlai formuojami sausuoju būdu. Dalis triacetatinių siūlų, gaminamų su poliamidiniais, poliesteriniais siūlais, yra putlieji (pvz., kolonas) arba fasoniniai (tekronas). Čia pirmą kartą Tarybų Sąjungoje pradėta siūlus pneumatiškai kompaktinti (užuot sukus). Atrasta triacetilceliuliozės verpimo tirpalų priedų, kurie sumažina filjerių ir vamzdynų koroziją. Geležies ir vario jonams pašalinti iš verpimo tirpalų priedų panaudotos jonitinės dervos. Iš acetilceliuliozinių siūlų gaminami audiniai ir trikotažas, triacetatiniai dar vartojami elektrotechnikoje. 1984 m. pagaminta 7400 t triacetatinių ir 8600 t diacetatinių siūlų.